Cel mai puternic acoperiș solar din lume a fost pus în funcțiune în Olanda. Are 48.000 de panouri.
Cel mai puternic acoperiș solar din lume a fost pus în funcțiune în Olanda. Clădirea PVH găzduiește depozitul și birourile Tommy Hilfiger și Calvin Klein. Acoperișul ar putea alimenta 4.500 de locuințe timp de un an de zile.
Te-ai întrebat vreodată cât de multe panouri solare încap pe un singur acoperiș? În orașul olandez Venlo, pe acoperișul unei clădiri au fost instalate 48.000 de panouri solare.Asigură întreaga energie necesară pentru funcționarea depozitului și centrului logistic unde e cartierul general Tommy Hilfiger și birourile europene ale Calvin Klein. Instalația se întinde pe 11 hectare, cam cât 20 de terenuri de fotbal. Furnizează suficientă energie cât să alimenteze 4.500 de case timp de un an. Peste 600.000 de produse Tommy Hilfiger și Calvin Klein sunt distribuite în fiecare zi din depozitul de la Venlo către magazinele din Europa, Orientul Mijlociu și Africa, dar și direct către clienți. Depozitul are asigurat iluminatul cu surse eficiente energetic și reciclează integral cartonul, plasticul și materialele imprimate. PVH și-a propus ca până în 2030 să-și reducă cu 30% emisiile de carbon și să asigure 100% alimentarea birourilor și depozitelor cu energie din surse regenerabile.